Weermaglid wat vrou skiet, kort nuwe regspanCarine van Staden en Johan Harmse. Foto: Via Facebook Jacob Marakalla (35), ŉ voormalige korporaal van die weermag se BBP-eenheid, moet voor 27 Julie nuwe regsverteenwoordiging kry. Marakalla word daarvan beskuldig dat hy verlede jaar vir Carine van Staden (28) ten aanskoue van haar verloofde in spitsverkeer in die noorde van Pretoria geskiet het. Marakalla, die voormalige motorbestuurder vir die weermag se hoof vir gesamentlike operasies, genl. Barney Hlatshwayo, staan in die Pretoria-Noord-streekhof tereg op aanklagte van poging tot moord, roekelose of nalatige bestuur, die versuim om op ŉ ongelukstoneel stil te hou en die rig van ŉ vuurwapen. Johan van Staden, Carine se pa, het Dinsdag aan Maroela Media gesê sy dogter en Marakalla was Maandag vir die vierde keer weer saam in die streekhof waar die saak weereens uitgestel is. Dié keer is die saak uitgestel aangesien Marakalla intussen afgedank is ná sy inhegtenisneming in April in verband met ŉ gewapende rooftog in Limpopo. “Carine was gister reg om te getuig, maar dit was weereens net ŉ vinnige uitstel. Die beskuldigde se advokaat het verskyn om homself aan die saak te onttrek aangesien die weermag nie meer vir sy dienste gaan betaal nie,” het Van Staden gesê. Landdros Piet Nel moes die saak noodgedwonge tot einde Junie uitstel om Marakalla die geleentheid te gun om nuwe regsverteenwoordiging te vind. “Dit was nou die vierde keer dat die saak uitgestel is. Dit is nogal frustrerend, maar die landdros het genoem dit is iets wat buite sy beheer is.” Marakalla het op 8 November sy eerste verskyning in die streekhof gemaak waar hy onskuldig gepleit het op al die aanklagte teen hom. Die saak is toe en nóg ŉ keer daarna uitgestel aangesien daar nie ŉ Afrikaanse tolk vir Carien beskikbaar was nie. Die saak is op 31 Mei vir ŉ derde keer uitgestel aangesien Marakalla kort voor dié verskyning in Limpopo met die gereg gebots het. Marakalla is op 23 April saam met nog twee verdagtes in hegtenis geneem op aanklag van roof. Marakalla, Lucas Mudau (42) en Rendani Edzani (42) is in hegtenis geneem kort nadat ŉ hardewarewinkel in Dzanani buite Louis Trichardt beroof is. Die Limpopo-polisie het destyds gesê die drie het glo ook werkers by die hardewarewinkel van hul selfone beroof voor hulle met ŉ Volkswagen Jetta van die toneel gevlug het. Die polisie is in kennis gestel en het die wegkommotor gewaar en agternagesit. Die motor is voorgekeer en die drie verdagtes in hegtenis geneem. Marakalla (voor in die pak) buite die hof. Foto: Phillip Bruwer Volgens die polisie is daar op die dag van die inhegtenisneming beslag gelê op vier motors, waaronder ŉ BMW 540i wat aan die weermag se BBP-eenheid behoort, balaklawas, twee 9 mm-pistole, kontant en twee blou ligte. Daar is ook vasgestel dat die Jetta wat gebruik is vroeër in Johannesburg gekaap is. Marakalla kon op 31 Mei net vlugtig in die Pretoria-Noord-streekhof verskyn aangesien hy nog in aanhouding in Limpopo was en die volgende dag daar in die Dzanani-landdros moes verskyn om vir borgtog aansoek te doen. Hy is daarna op borgtog van R10 000 vrygelaat. Maroela Media het vroeër berig Carine is op 10 Augustus verlede jaar geskiet toe sy en haar verloofde, Johan Harmse (30), van Daspoort op Harmse se motorfiets op pad was na vriende in Montana. Marakalla was glo in ŉ amptelike weermagvoertuig en het Harmse se motorfiets skrams getref en weggery. Die paartjie het die voertuig agternagesit en by ŉ verkeerslig voorgekeer, waarna die insittende in die voertuig Carine op ŉ kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Marakalla voer aan hy het gedink sy voertuig word gekaap. Hy is nooit amptelik in hegtenis geneem nie en is op waarskuwing vrygelaat nadat hy uiteindelik op 5 Oktober vir die eerste keer in die Pretoria-Noord-landdroshof verskyn het. Sy saak is toe na die streekhof verwys aangesien dié meer gesag het. Carine moes intussen talle operasies ondergaan en sterk nog by die huis aan. Lees alle vorige berigte oor Carine van Staden op Maroela Media.